Yuridik shaxslarni hisobga olish va identifikatsiya qilishni avtomatlashtirilgan axborot tizimi “Reg-System”da ishlash tartibi to‘g‘risidagi yo‘riqnomaga o‘zgartirish va qo‘shimchalar kiritish haqida

O‘zbekiston Respublikasining “Davlat statistikasi to‘g‘risida”gi Qonunining 51-moddasiga, Vazirlar Mahkamasining 2003-yil 8-yanvardagi 8-son qarori bilan tasdiqlangan O‘zbekiston Respublikasi Davlat statistika qo‘mitasi to‘g‘risidagi nizomga va 2012-yil 25-sentabrdagi 274-son qarori bilan tasdiqlangan Korxonalar va tashkilotlarning yagona davlat registri to‘g‘risidagi nizomga muvofiq O‘zbekiston Respublikasi Davlat statistika qo‘mitasi qaror qiladi:
 1. O‘zbekiston Respublikasi Davlat statistika qo‘mitasining 2014-yil 30-maydagi 3-mb-son qarori (ro‘yxat raqami 2594, 2014-yil 12-iyun) (O‘zbekiston Respublikasi qonun hujjatlari to‘plami, 2014-y., 24-son, 299-modda) bilan tasdiqlangan Yuridik shaxslarni hisobga olish va identifikatsiya qilishni avtomatlashtirilgan axborot tizimi “Reg-System”da ishlash tartibi to‘g‘risidagi yo‘riqnomaga  ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-bandda:
 uchinchi xatboshi “shaxslarning” degan so‘zdan keyin “yagona” degan so‘z bilan to‘ldirilsin; 
 beshinchi xatboshidagi “statist” degan so‘z “statistik” degan so‘z bilan almashtirilsin.
 2. 2-bandning uchinchi xatboshi “shaxslarning” degan so‘zdan keyin “yagona” degan so‘z bilan to‘ldirilsin.
 3. 9-banddagi “shaxslar” degan so‘z “shaxslarning yagona” degan so‘zlar bilan almashtirilsin.
 4. 12-band quyidagi tahrirda bayon etilsin:
 “12. Bildirishnomani to‘ldirish quyidagi holatlar va muddatlarda amalga oshiriladi:
 a) yuridik shaxslarni — tadbirkorlik subyektlarini davlat ro‘yxatidan o‘tkazish to‘g‘risidagi ma’lumotlar, yuridik shaxslarning yagona davlat reyestriga kiritilgandan keyin bir kun mobaynida;
 b) yuridik shaxslarni — davlat va nodavlat notijorat tashkilotlarni davlat ro‘yxatidan o‘tkazish to‘g‘risidagi ma’lumotlar, yuridik shaxslarning yagona davlat reyestriga kiritilgandan keyin ikki kun mobaynida;
 v) yuridik shaxsning ta’sis hujjatlariga o‘zgartirish va qo‘shimchalar kiritilganligi, qayta tashkil etish, tugatish jarayonidaligi, tugatish jarayonining to‘xtatilganligi, tugatilishi va pochta manzili o‘zgarganligi to‘g‘risidagi ma’lumotlar, yuridik shaxslarning yagona davlat reyestriga kiritilgandan keyin ikki kun mobaynida. 
 Registrator tomonidan taqdim etilgan ma’lumotlar davlat statistika kuzatuvini olib borish uchun zarur bo‘lgan ma’lumotlar hisoblanadi.”.
 5. 14 va 15-bandlardagi “statist” degan so‘z “statistik” degan so‘z bilan almashtirilsin. 
 6. 20-bandning to‘rtinchi xatboshisi quyidagi tahrirda bayon etilsin:
 “pochta manzillari, telefon raqamlari, yuridik shaxslarning muassislari, davlat ro‘yxatidan o‘tkazilgan tartib raqami va sanasi (ta’sis hujjatlariga o‘zgartirishlar kiritish, yagona davlat reyestridan chiqarish) to‘g‘risidagi ma’lumotlari.”.
 7. 21-banddagi “bepul” degan so‘z “belgilangan tartibda” degan so‘zlar bilan almashtirilsin.
 8. 22-banddagi “KTYaDRdan yuridik shaxs to‘g‘risidagi axborotni olishlari” degan so‘zlar “mazkur yo‘riqnomaning 20-bandida ko‘rsatilgan axborotlarni bepul olishlari” degan so‘zlar bilan almashtirilsin.
 9. 1 va 2-ilova “M.O‘. (imzo)” degan so‘zlardan keyin “yoki elektron raqamli imzo” degan so‘zlar bilan to‘ldirilsin. 
 10. Mazkur o‘zgartirish va qo‘shimchalar O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishilgan.